VDSS Sklep Psp 166/2019
Sodna praksa Višjega delovnega in socialnega sodišča, 2019-06-06

Nada Perič Vlaj (preds.), Edo Škrabec (poroč.), Elizabeta Šajn Dolenc

odločitev o pravdnih stroških - pripravljalna vloga

OT v 3. alineji 1.b točke tar. št. 15 določa, da se za tožbo v socialnih sporih priznava 300 točk. Sodišče je tako za tožbo pravilno odmerilo 300 točk, kar v zadevi ni sporno. Je pa za prvo pripravljalno vlogo z dne 13. 9. 2018 prav tako priznalo 300 točk. V tem primeru pa je nepravilno uporabilo tar. št. 15. V 2. točki navedene tar. št. je namreč določeno, da se za obrazložene vloge med postopkom priznava 75 % od 300 točk, kar znaša 225 točk.

Pritožbi se ugodi in se sklep sodišča prve stopnje v izpodbijanem delu spremeni tako, da se znesek 1.196,17 EUR zniža na znesek 1.153,31 EUR.

1. Sodišče prve stopnje je z izpodbijanim sklepom odločilo, da je tožena stranka dolžna tožeči stranki povrniti stroške postopka v znesku 1.196,17 EUR v 8 dneh, po prejemu pisnega odpravka sklepa, v primeru zamude z zakonskimi zamudnimi obrestmi, ki tečejo od poteka paricijskega roka do plačila, pod izvršbo.

2. Zoper sklep je pritožbo vložila tožena stranka iz vseh pritožbenih razlogov. V pritožbi navaja, da se ne strinja z višino odmerjenih stroškov postopka in sicer v delu, ki se nanaša na priznanje stroškov za prvo pripravljalno vlogo z dne 13. 9. 2018, za katero je sodišče prve stopnje tožeči stranki priznalo 300 točk. Skladno z 2. točko tar. št. 15 Odvetniške tarife (v nadaljevanju: OT)

se za obrazložene vloge v postopku v socialnih sporih stranki prizna strošek v višini 75 % vrednosti storitve iz 1. točke iste tar. št. Glede na to, da se po 3. alineji 1.b točke tar. št. 15 za tožbo v socialnih sporih priznava 300 točk, bi tako sodišče prve stopnje smelo ovrednotiti višino stroška za prvo, kot tudi za vse nadaljnje pripravljalne vloge, največ v višini 225 točk. Višina stroškov postopka bi v tem primeru lahko znašala skupno 1.153,31 EUR. Pritožbenemu sodišču predlaga, da pritožbi ugodi in dosojeni znesek zniža na znesek 1.153,31 EUR oziroma da izpodbijani sklep razveljavi in zadevo vrne sodišču prve stopnje v ponovno odločanje.

4. Po preizkusu zadeve pritožbeno sodišče ugotavlja, da sodišče prve stopnje ni zagrešilo postopkovnih kršitev, na katere pritožbeno sodišče na podlagi drugega odstavka 350. člena Zakona o pravdnem postopku (v nadaljevanju: ZPP)

pazi po uradni dolžnosti. Je pa glede odmere stroškov postopka zmotno uporabilo materialno pravo.

5. Sodišče prve stopnje je za prvo pripravljalno vlogo z dne 13. 9. 2018, priznalo 300 točk.

6. OT v 3. alineji 1.b točke tar. št. 15 določa, da se za tožbo v socialnih sporih priznava 300 točk. Sodišče je tako za tožbo pravilno odmerilo 300 točk, kar v zadevi ni sporno. Je pa za prvo pripravljalno vlogo z dne 13. 9. 2018 prav tako priznalo 300 točk. V tem primeru pa je nepravilno uporabilo tar. št. 15. V 2. točki navedene tar. št. je namreč določeno, da se za obrazložene vloge med postopkom priznava 75 % od 300 točk, kar znaša 225 točk. Posledično se zmanjšajo tudi materialni stroški, odmerjeni v višini 2 % od nagrade, tako da znašajo 12,58 EUR. Nižji je tudi DDV in sicer znaša 141,10 EUR.

7. Pritožbeno sodišče je zato na podlagi 5. alineje 358. člena ZPP pritožbi tožene stranke ugodilo in sklep v izpodbijanem delu spremenilo tako, da je znesek 1.196,17 EUR znižalo na znesek 1.153,31 EUR.

Odvetniška tarifa (2015) - tarifna številka 15.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.